b'\n_START_ARTICLE_\nBarzdasku\xc4\x8dio paradoksas\n_START_PARAGRAPH_\nBarzdasku\xc4\x8dio paradoksas \xe2\x80\x93 angl\xc5\xb3 matematikui, logikui ir filosofui Bertranui Raselui (Bertrand Russel) priskiriamas loginis paradoksas. Jis parodo, kad logi\xc5\xa1kai atrodanti taisykl\xc4\x97 i\xc5\xa1 ties\xc5\xb3 gali b\xc5\xabti nekorekti\xc5\xa1ka.\n_START_SECTION_\nFormuluot\xc4\x97\n_START_PARAGRAPH_\nTarkime, kad mieste yra vienintelis barzdaskutys. Visi miesto gyventojai yra \xc5\xa1variai nuskusti \xe2\x80\x93 juos nuskuto barzdaskutys arba jie nusiskuto patys. Taip i\xc5\xa1sivedame empirin\xc4\x99 taisykl\xc4\x99: Barzdaskutys skuta tuos, kurie nesiskuta patys._NEWLINE_Paradoksali situacija atsiranda, kai laikantis \xc5\xa1ios taisykl\xc4\x97s bandoma atsakyti \xc4\xaf klausim\xc4\x85, ar skutasi barzdaskutys. Jei jis nesiskuta, jis pa\xc5\xbeeid\xc5\xbeia taisykl\xc4\x99. Jei jis skutasi, jis priklauso tai grupei gyventoj\xc5\xb3, kurie skutasi patys,- vadinasi, taisykl\xc4\x97 vis tiek pa\xc5\xbeeid\xc5\xbeiama, nes \xc5\xa1ios grup\xc4\x97s gyventoj\xc5\xb3 barzdaskutys skusti netur\xc4\x97t\xc5\xb3.'